BEGRUNDELSE

1.BAGGRUND FOR FORSLAGET

•Forslagets begrundelse og formål

Siden de første tilfælde af smitte med covid-19 har Den Europæiske Union arbejdet utrætteligt på at støtte medlemsstaterne og deres borgere i håndteringen af krisen. Kommissionen har aktiveret sit overordnede hurtige varslingssystem til koordinering af krisesituationer ("ARGUS"), og krisekoordinationsudvalget mødes regelmæssigt for at koordinere den indsats, der gennemføres af alle de relevante afdelinger og tjenestegrene i Kommissionen samt af EU-agenturerne. Kommissionen har også oprettet en koordinerende beredskabsenhed på politisk plan bestående af de fem kommissærer, der er ansvarlige for de mest berørte politikker. Efter de videokonferencer, som EU-lederne den 10., 17. og 26. marts 2020 afholdt om reaktionen på covid-19-udbruddet, har Kommissionen på alle fronter optrappet sin reaktion på udbruddet af covid-19. I den forbindelse har Kommissionen den 13. marts 2020 offentliggjort en meddelelse til Europa-Parlamentet, Det Europæiske Råd, Rådet, Den Europæiske Centralbank, Den Europæiske Investeringsbank og Eurogruppen om en "koordineret økonomisk reaktion på covid-19-udbruddet". På det økonomiske område har Kommissionen annonceret et investeringsinitiativ som reaktion på coronavirusset for hurtigt at kunne benytte EU's strukturfonde til at imødegå de hastigt voksende behov i de mest udsatte sektorer, såsom sundhedspleje, SMV'er og arbejdsmarkeder, og hjælpe de hårdest ramte områder i medlemsstaterne og deres borgere. Forslaget om dette er i mellemtiden blevet vedtaget og trådte i kraft den 30. marts. Kommissionen har også vedtaget midlertidige rammebestemmelser for statsstøtte, der skal gøre det muligt for medlemsstaterne fuldt ud at anvende den fleksibilitet, der er indbygget i statsstøttereglerne, med henblik på at støtte deres økonomier. Ydermere har Kommissionen også opfordret Rådet til at sikre, at EU-institutionerne aktiverer den generelle undtagelsesklausul i stabilitets- og vækstpagten og derefter anvender den som led i strategien om en hurtig, stærk og koordineret finansiel respons på covid-19-pandemien.

Den krise, vi står over for som følge af covid-19-pandemien, har en meget stærk menneskelig dimension og store negative socioøkonomiske virkninger. Det er derfor af afgørende betydning, at Unionen og dens medlemsstater handler beslutsomt, samlet og solidarisk for at dæmme op for spredningen af virusset, hjælpe patienterne, modvirke de økonomiske konsekvenser og afbøde de negative sociale virkninger. Som led i denne fælles koordinerede indsats har man også vedtaget Kommissionens forslag om at udvide anvendelsesområdet for Den Europæiske Unions Solidaritetsfond til at omfatte større folkesundhedskriser og til at kunne definere specifikke operationer, der er berettigede til finansiering, hvilket understreger EU's solidaritet med medlemsstaterne i deres håndtering af krisesituationen.

Som bebudet i meddelelsen af 13. marts 2020 er Unionen også rede til at støtte medlemsstaterne, hvor det er muligt, med hensyn til at afbøde indvirkningen på beskæftigelsen for enkeltpersoner og de hårdest ramte sektorer. Det nye instrument for midlertidig støtte til mindskelse af risiciene for arbejdsløshed i en nødsituation (SURE), som er blevet foreslået Rådet, er et yderligere midlertidigt instrument, der skal gøre det muligt at yde finansiel støtte på op til 100 mia. EUR i form af lån fra Unionen til de berørte medlemsstater. Eventualforpligtelser i forbindelse med disse lån fra Unionen vil blive gjort forenelige med Unionens budgetmæssige begrænsninger via garantier fra medlemsstaterne til Unionens budget, der svarer til 25 % af de ydede lån og stilles af hver medlemsstat i overensstemmelse med deres respektive del af Unionens bruttonationalindkomst. SURE vil bidrage med yderligere finansiel støtte i tillæg til de nationale foranstaltninger og de regelmæssige støttetilskud, der ydes til lignende formål inden for rammerne af Den Europæiske Socialfond.

SURE-instrumentet bør stå til rådighed for de medlemsstater, der har behov for at mobilisere betydelige finansielle midler til at bekæmpe de negative økonomiske og sociale konsekvenser af covid-19-udbruddet på deres område. Oprettelsen af SURE er endnu et håndgribeligt udtryk for Unionens solidaritet, hvor medlemsstaterne indvilliger i at støtte hinanden gennem EU ved at stille yderligere finansielle midler til rådighed i form af lån. SURE-instrumentet vil yde finansiel støtte til medlemsstaterne med henblik på at imødegå pludselige stigninger i de offentlige udgifter til bevarelse af beskæftigelsen. Nærmere bestemt vil SURE-instrumentet fungere som en ekstra sikkerhedsforanstaltning med støtte til ordninger med nedsat arbejdstid og lignende foranstaltninger for at hjælpe medlemsstaterne med at beskytte arbejdspladser og dermed arbejdstagere og selvstændige mod risikoen for arbejdsløshed og tab af indkomst. Ordninger med nedsat arbejdstid er offentlige programmer, der giver virksomheder i økonomiske vanskeligheder mulighed for midlertidigt at reducere antallet af arbejdstimer, samtidig med at de ansatte modtager offentlig indkomststøtte for de timer, hvor de ikke arbejder. Der findes lignende ordninger for indkomstkompensation til selvstændige i nødsituationer. Betingelserne for at fastslå, om en medlemsstat kan modtage støtte inden for rammerne af dette instrument, bør fastsættes under henvisning til den pludselige kraftige stigning i de faktiske og muligvis også forventede offentlige udgifter til bevarelse af beskæftigelsen som følge af covid-19-udbruddet og bør være direkte forbundet med oprettelsen eller udvidelsen af ordninger med nedsat arbejdstid og andre lignende foranstaltninger truffet som reaktion herpå.